ประกาศศูนย์อำนวยการรักษาความสงบเรียบร้อย ฉบับที่ 3/2557 เรื่อง ห้ามบุคคลเข้าหรือต้องออกจากบริเวณพื้นที่ อาคาร หรือสถานที่ที่กำหนด และห้ามใช้เส้นทางคมนาคมหรือการใช้ยานพาหนะ

ประกาศศูนย์อำนวยการรักษาความสงบเรียบร้อย

ประกาศศูนย์อำนวยการรักษาความสงบเรียบร้อย
ฉบับที่ ๓/๒๕๕๗
เรื่อง
ห้ามบุคคลเข้าหรือต้องออกจากบริเวณพื้นที่ อาคาร หรือสถานที่ที่กำหนด และ
ห้ามใช้เส้นทางคมนาคมหรือการใช้ยานพาหนะ[๑]

ตามที่ได้มีประกาศ เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร ลงวันที่ ๒๕ ธันวาคม
๒๕๕๖ ให้เขตพื้นที่กรุงเทพมหานคร จังหวัดนนทบุรี อำเภอลาดหลุมแก้ว จังหวัดปทุมธานี
และอำเภอบางพลี จังหวัดสมุทรปราการ
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร
โดยให้บรรดาประกาศ ข้อกำหนด คำสั่ง หรือการดำเนินการใดของศูนย์อำนวยการ หน่วยงาน
พนักงานเจ้าหน้าที่หรือผู้ใดที่ได้รับมอบหมายจากกองอำนวยการรักษาความมั่นคงภายในราชอาณาจักร
ตามประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร
ลงวันที่ ๒๕ พฤศจิกายน ๒๕๕๖ ยังคงมีผลบังคับใช้โดยต่อเนื่องจนกว่าจะมีการกำหนดเป็นอย่างอื่น  ทั้งนี้ ให้มีผลบังคับใช้ระหว่างวันที่ ๑
มกราคม ๒๕๕๗ ถึงวันที่ ๑ มีนาคม ๒๕๕๗ และมีข้อกำหนดออกตามความในมาตรา ๑๘
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ ลงวันที่ ๒๕ ธันวาคม
๒๕๕๖ ซึ่งได้มอบอำนาจให้ผู้อำนวยการรักษาความมั่นคงภายในราชอาณาจักร
ผู้อำนวยการศูนย์อำนวยการหรือผู้ที่ได้รับมอบหมายจากผู้อำนวยการรักษาความมั่นคงภายในราชอาณาจักรหรือผู้อำนวยการศูนย์อำนวยการ
จะกำหนดเงื่อนเวลาในการปฏิบัติตามข้อกำหนดหรือเงื่อนไขในการปฏิบัติของพนักงานเจ้าหน้าที่ตามที่เห็นสมควร
เพื่อมิให้มีการปฏิบัติที่ก่อให้เกิดความเดือดร้อนแก่ประชาชนเกินสมควรแก่เหตุได้
นั้น

เพื่อประโยชน์ในการป้องกัน ปราบปราม ระงับ ยับยั้ง
และแก้ไขหรือบรรเทาเหตุการณ์ในพื้นที่ตามวรรคหนึ่งให้เป็นไปด้วยความเรียบร้อยและเกิดประสิทธิภาพ
สามารถป้องกันควบคุมไม่ให้สถานการณ์ขยายลุกลามจนเกิดความรุนแรงส่งผลกระทบต่อความมั่นคงภายในราชอาณาจักร
รวมทั้งการบริหารราชการแผ่นดินของรัฐ อาศัยอำนาจตามความในข้อ ๒ ข้อ ๔
และวรรคสามของข้อกำหนดออกตามความในมาตรา ๑๘
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
ผู้อำนวยการศูนย์อำนวยการรักษาความสงบเรียบร้อยจึงออกประกาศกำหนด ดังนี้

ข้อ ๑ 
ห้ามบุคคลหรือกลุ่มบุคคลใดซึ่งมีพฤติการณ์อันอาจก่อให้เกิดความไม่สงบหรือกระทำการยั่วยุปั่นป่วนต่อการปฏิบัติงานของเจ้าหน้าที่หรือพนักงานเจ้าหน้าที่
เข้าหรือต้องออกจากบริเวณพื้นที่ ดังต่อไปนี้ เว้นแต่ได้รับอนุญาตหรือได้รับคำสั่งจากพนักงานเจ้าหน้าที่
(๑) ถนนสีลม ตั้งแต่แยกศาลาแดง ถึงแยกสีลม  นราธิวาส
(๒) ถนนพระราม ๔ ตั้งแต่แยกสามย่าน ถึงแยกวิทยุ
(๓) ราชดำริ ตั้งแต่แยกศาลาแดง ถึงแยกประตูน้ำ
(๔) ถนนเพลินจิต ตั้งแต่แยกราชประสงค์ ถึงแยกชิดลม
(๕) ถนนพระราม ๑ ตั้งแต่แยกเจริญผล ถึงแยกราชประสงค์
(๖) ถนนพญาไท ตั้งแต่แยกปทุมวัน ถึงแยกสามย่าน
(๗) ถนนรัชดาภิเษก ตั้งแต่แยกอโศก ถึงแยกอโศก  เพชรบุรี
(๘) ถนนสุขุมวิท ตั้งแต่แยกนานา ถึงปากซอยสุขุมวิท ๑๙
(๙) ถนนราชวิถี ตั้งแต่แยกตึกชัย ถึงแยกสามเหลี่ยมดินแดง
(๑๐) ถนนพหลโยธิน ตั้งแต่แยกลาดพร้าว ถึงแยกกำแพงเพชร
(๑๑) ถนนแจ้งวัฒนะ ตั้งแต่แยกหลักสี่ ถึงปากซอยแจ้งวัฒนะ ๑๔
(๑๒) สะพานพระราม ๘
ทั้งนี้ ให้รวมถึงพื้นที่บริเวณถนน ทางเท้า คูคลอง และพื้นที่สาธารณะ
ต่อเนื่องไปอีกในรัศมี ๕๐ เมตร

ข้อ ๒ 
ห้ามบุคคลหรือกลุ่มบุคคลใดเข้า หรือต้องออกจากบริเวณพื้นที่ กระทรวงพลังงาน
(ศูนย์เอนเนอยี่ คอมเพล็กซ์ ถนนวิภาวดีรังสิต)
เว้นแต่ได้รับอนุญาตจากพนักงานเจ้าหน้าที่
ทั้งนี้ ให้รวมถึงพื้นที่บริเวณถนน ทางเท้า คูคลอง และพื้นที่สาธารณะ
ต่อเนื่องไปอีกในรัศมี ๕๐ เมตร

ข้อ ๓ 
ห้ามใช้เส้นทางคมนาคมหรือใช้ยานพาหนะในเส้นทางตามข้อ ๑
เว้นแต่ได้รับอนุญาตจากพนักงานเจ้าหน้าที่

ข้อ ๔ 
ให้ผู้อำนวยการรักษาความมั่นคงภายในราชอาณาจักร
ผู้อำนวยการศูนย์อำนวยการรักษาความสงบเรียบร้อย
หรือผู้ซึ่งได้รับมอบหมายซึ่งเป็นพนักงานเจ้าหน้าที่ชั้นสัญญาบัตรหรือเทียบเท่าเป็นผู้ดำเนินการตามประกาศนี้

ข้อ ๕ 
ประกาศกำหนดนี้ให้ใช้บังคับตั้งแต่บัดนี้เป็นต้นไป

ประกาศ
ณ วันที่ ๑๔ มกราคม พ.ศ. ๒๕๕๗
พลตำรวจเอก
อดุลย์  แสงสิงแก้ว
ผู้บัญชาการตำรวจแห่งชาติ
ผู้อำนวยการศูนย์อำนวยการรักษาความสงบเรียบร้อย

ปริยานุช/ผู้จัดทำ
๒๙ มกราคม ๒๕๕๗

โชติกานต์/ผู้ตรวจ
๕ มีนาคม ๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๘ ง/หน้า ๗/๑๔ มกราคม ๒๕๕๗